Document ID: 32009R0094

KOMISJONI MÄÄRUS (EÜ) nr 94/2009,
30. jaanuar 2009,
Iirimaa sea- ja veiselihaturul kõrvaldamise kava vormis võetavate ajutiste erandlike toetusmeetmete kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 191 koostoimes artikliga 4,
ning arvestades järgmist:
(1)
Iirimaa sealihaturu olukord on eriti kriitiline, võttes arvesse Iirimaalt pärit sealihas hiljuti tuvastatud kõrget dioksiinide ja polüklooritud bifenüülide (PCBd) sisaldust. Pädevad ametiasutused on võtnud mitmesuguseid meetmeid olukorra lahendamiseks.
(2)
Iirimaa sea- ja veisekasvatusettevõtetesse on tarnitud saastunud loomasööta. Kahjustatud seakasvatusettevõtted annavad 7 % kogu Iirimaa seakasvatustoodangust. Saastunud sööt moodustab väga suure osa sigade söödaratsioonist ning selle tulemuseks on kahjustatud ettevõtetest pärit sigade liha kõrge dioksiinisisaldus. Võttes arvesse seda, kui raske on kindlaks teha, millistest ettevõtetest on sealiha pärit, ja seda, et kahjustatud sealihas tuvastatud dioksiinisisaldus on kõrge, otsustasid Iirimaa ametiasutused ettevaatusabinõuna kõrvaldada turult kogu sealiha ja kõik sealihatooted.
(3)
Arvestades erandlikku olukorda ja praktilisi raskusi, millega Iirimaa sealihaturul on vaja toime tulla, võttis komisjon 17. detsembril 2008. aastal vastu määruse (EÜ) nr 1278/2008, millega võetakse vastu Iirimaa sealihaturu erakorralised toetusmeetmed eraladustusabi kujul. (2)
(4)
Dioksiinisaastus ning ettevaatusabinõuna turult kogu sealiha ja kõikide sealihatoodete kõrvaldamine põhjustab väga tõsiseid häireid Iirimaa sealihaturul. Kõnealune olukord on otseselt seotud tarbijate usalduse kaotusega, mis on tingitud võimalikust ohust inimeste tervisele. Lisaks sellele on mõned kariloomad jäänud sellistesse põllumajandusettevõtetesse, kus teistelt loomadelt võetud proovides on kindlaks tehtud dioksiini kõrge tase. Seetõttu on Iirimaa ametiasutused palunud komisjonil võtta täiendavaid erakorralisi meetmeid Iirimaa sea- ja veiselihaturu toetuseks.
(5)
11. ja 12. detsembril 2008 toimunud Euroopa Ülemkogul kutsuti komisjoni üles toetama Iirimaa põllumajandusettevõtjaid ja tapamaju kaasrahastatud meetmetega asjakohaste loomade ja toodete turult kõrvaldamiseks.
(6)
Määruse (EÜ) nr 1234/2007 II osa II peatüki I jaoga on ette nähtud erandlikud toetusmeetmed. Kõnealuse määruse artikliga 44 on eelkõige ette nähtud, et komisjon võib loomataudide puhul rakendada erandlikke turutoetusmeetmeid ning artikliga 45 on ette nähtud, et komisjon võib võtta erandlikke turutoetusmeetmeid linnuliha- ja munasektori suhtes, et võtta arvesse tõsiseid turuhäireid, mis on otseselt seotud tarbijate usalduse kaotusega rahva- või loomatervise ohtude tõttu. Iirimaa sea- ja veiselihaturu praegusest olukorrast tingitud praktiliste probleemide lahendamiseks on asjakohane võtta turu toetuseks ajutine erandlik meede, mis on sarnane I jaos sätestatuga.
(7)
Kõrvaldamise kava vormis erandlik turutoetusmeede tuleks võtta teatavate sigade ja kariloomade suhtes, kes on pärit põllumajandusettevõtetest, kus on kasutatud saastunud loomasööta. Lisaks on asjakohane ette näha selliste sealihatoodete kõrvaldamise kava, mis on blokeeritud Iirimaa tapamajade vastutusel või nende järelevalve all ning mille puhul ei ole kindel, millises ulatuses need tooted on saadud sigadelt, kes on pärit põllumajandusettevõtetest, kus on kasutatud saastunud loomasööta. Meetme võtmisega peaks välistatama võimalus, et kõrge saastuse tasemega loomadelt saadud tooted satuksid toidu- või söödaahelasse.
(8)
Ühendus peaks kõnealust erandlikku turutoetusmeedet osaliselt rahastama. Hüvitiste jaoks ettenähtud ühenduse rahalist toetust tuleks väljendada asjaomaste toodete piiratud hulga puhul maksimaalse keskmise summana looma või tonni sealiha kohta, kusjuures Iirimaa ametiasutustelt peaks nõudma, et nad määravad kindlaks hüvitise suuruse ning seega kaasrahastatava summa, mis põhineb loomade ja täpsustatud piirides kompenseeritavate toodete turuväärtusel.
(9)
Iirimaa pädevad asutused peaksid käesoleva määrusega ettenähtud erandliku meetme nõuetekohaseks võtmiseks kohaldama kõiki vajalikke kontrolli- ja järelevalvemeetmeid ning teavitama sellest komisjoni.
(10)
Arvestades, et loomade heaolu, inimeste tervise ja turutarnetega seotud põhjustel pidid Iirimaa asutused alustama loomade ja asjaomaste toodete kõrvaldamist 13. detsembril 2008, oleks vaja ette näha käesoleva määruse kohaldamine alates kõnealusest kuupäevast.
(11)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisala
Iirimaa puhul võetakse kasutusele kõrvaldamise kava vormis erandlik turutoetusmeede:
a)
sigade suhtes, kes on olnud põllumajandusettevõtetes, kus on kasutatud saastatud loomasööta ajavahemikul 1. septembrist 2008 kuni 6. detsembrini 2008;
b)
kariloomade suhtes, kes on jäänud sellistesse põllumajandusettevõtetesse, kus teistelt loomadelt võetud proovides on kindlaks tehtud dioksiini ja polüklooritud bifenüülide (PCBd) kõrge tase;
c)
värske, jahutatud või külmutatud sealiha suhtes, mis on saadud hiljemalt 6. detsembril 2008 Iirimaal tapetud loomadelt ja seal ka ladustatud:
i)
tapamajas või
ii)
väljaspool tapamaja, tapamaja vastutusel ja selle järelevalve all tingimusel, et täidetakse Iirimaa pädevate asutuste nõudeid.
Artikkel 2
Loomade ja liha kõrvaldamine
1. Iirimaal on lubatud kompenseerida artiklis 1 osutatud loomade ja liha kõrvaldamise kulud, et tagada kõnealuste loomade tapmine ning nende ja nendelt saadud vastavate kõrvalsaaduste ning liha täielik hävitamine kooskõlas asjakohaste veterinaarõigusaktidega.
Elusloomade hävitamine toimub tapamajas, kust pärast loendamist ja kaalumist veetakse kõik rümbad jäätmetehasesse, kus kogu materjal hävitatakse.
Tapamajja vedamiseks kõlbmatud loomad võib tappa põllumajandusettevõttes.
Enne liha hävitamist seda kaalutakse ja veetakse see jäätmetehasesse, kus kogu materjal hävitatakse.
Kõnealuseid toiminguid teostatakse Iirimaa pädevate asutuste pideva järelevalve all, kasutades seejuures kaalumist ja loendamist käsitlevaid standardiseeritud kontrollnimekirju.
2. Iirimaa pädevate asutuste makstav hüvitis artikli 1 punktides a ja b osutatud loomade ja kõnealuse artikli punktis c osutatud toodete kõrvaldamiseks ei tohi ületada asjaomaste loomade ja toodete turuväärtust enne seda ajahetke, mil Iirimaa ametiasutused on ettevaatusabinõuna vastu võtnud otsuse sealiha ja sealihatoodete turult kõrvaldamise kohta.
Ülehüvitamise vältimiseks võtavad Iirimaa pädevad asutused hüvitise maksmisel arvesse mis tahes muud liiki hüvitist, mida loomade tarnijatel või tapamajadel võib olla õigus saada.
3. Iirimaa pädevad asutused maksavad käesoleva määruse kohaselt kõrvaldatavate toodete eest hüvitist pärast kõnealuste toodete vastuvõtmist jäätmetehases ning artikli 4 lõike 1 punkti c kohast kontrolli. Iirimaa pädevate asutuste käesoleva määruse kohaselt makstav hüvitis on ühenduse kaasrahastamiseks abikõlblik pärast seda, kui asjaomaste toodete täielikku hävitamist on vajalike dokumentide ja füüsiliste kontrollide põhjal kinnitatud.
Komisjoni määruse (EÜ) nr 883/2006 (3) artikli 5 lõike 1 kolmanda lõigu punkti a kohaldatakse mutatis mutandis.
Ühenduse kaasrahastamiseks on abikõlblikud üksnes sellised kulud, mis on deklareeritud 2009. aasta juuliks.
Artikkel 3
Rahastamine
1. Iga täielikult hävitatud looma ja liha eest tagab ühendus artikli 2 lõike 1 kohaselt tekkinud kulude kaasrahastamise 50 % ulatuses. Kaasrahastamine ulatub kuni suurima keskmise summani:
a)
54,77 eurot looma kohta kuni 130 000 sea puhul;
b)
468,62 eurot looma kohta kuni 7 000 karilooma puhul;
c)
1 133,50 eurot sealiha tonni kohta kuni 9 050 tonni sealiha puhul.
2. Pädevad Iirimaa asutused määravad looma ja lihatoote kohta kindlaks kaasrahastatava summa, mida hüvitatakse artikli 2 lõikes 2 osutatud turuväärtuse põhjal ning võtavad arvesse käesoleva artikli lõikes 1 sätestatud suurimaid keskmisi summasid.
3. Hiljemalt 31. augustiks 2009 teatab Iirimaa komisjonile hüvitamise kogukulud, märkides käesoleva määruse kohaselt kõrvaldatud sigade ja kariloomade arvu ja kategooriad ning sealiha mahu ja liigid.
4. Kui on kindlaks tehtud, et artikli 2 lõike 3 kohaselt makstud summa saaja on saanud hüvitist ka kindlustuslepingu alusel või kolmanda isiku käest, nõuab Iirimaa kõnealuse summa tagasi ja kannab sellest 50 % vastavate kulude mahaarvestusena Euroopa Põllumajanduse Tagatisfondi kreeditisse. Kui artikli 2 lõike 3 kohaselt makstud summa oli suurem kui saadud hüvitis, nõuab Iirimaa tagasi summa, mis on võrdne kõnealuse hüvitisega.
Artikkel 4
Kontrollid ja teatamine
1. Iirimaa võtab kõik käesoleva määruse nõuetekohaseks kohaldamiseks vajalikud meetmed, eelkõige:
a)
tagab asjakohase kohapealse kontrolli, vajaduse korral denaturandid ja transpordivahendite pitseerimise, et ükski artikli 2 kohaselt hüvitatud toodetest ei satuks toidu- või söödaahelasse;
b)
teostab igas osalevas jäätmetehases vähemalt üks kord kalendrikuus haldus- ja raamatupidamiskontrolle, et tagada kõikide abikava algusest või viimasest kõnealusest kontrollist saadik tarnitud rümpade ja sealiha hävitamine;
c)
teostab artikli 1 punkti c alapunkti ii kohaselt mujal kui tapamajas ladustatud värske, jahutatud või külmutatud sealiha suhtes kohapealseid kaubavarude kontrolle, et teha kindlaks hiljemalt 6. detsembril 2008 tapetud loomadelt saadud sealiha kogus ning tagada, et selline sealiha on ohutu, hõlpsalt identifitseeritav ja muudest varudest füüsiliselt eraldi hoitud ning et väljaviimistoimingud on hõlmatud vajalike identifitseerimise ja kaalumise kontrollidega;
d)
näeb ette kohapealsed kontrollid ja kõnealuste kontrollide üksikasjalikud aruanded, milles on eelkõige märgitud:
i)
põllumajandusettevõttest toodud loomade vanusevahemik, klassifikatsioon ja koguarv, nende tapamajja kohaleveo ja sinna saabumise kuupäev ja kellaaeg;
ii)
tapamajast pitseeritult veetud ja jäätmetehases vastuvõetud rümpade kogus, loomade liikumise loa ja pitseri numbrid;
iii)
põllumajandusettevõttes tapmise puhul, millele osutatakse artikli 2 lõike 1 kolmandas lõigus, põllumajandusettevõttes tapetud loomade arv, põllumajandusettevõttest pitseeritult veetud rümpade arv ja jäätmetehases vastuvõetud rümpade kogus, loomade liikumise loa ja pitseri numbrid;
iv)
iga sealihatoote kohta selle looma tapakuupäev, kellelt toode on saadud ning kõnealuse toote kaalumise protokoll; värske, jahutatud või külmutatud mujal kui tapamajas ladustatud sealiha puhul asukoht ning asjaomase toote ladustamise ja väljaviimise ajal ohutuse tagamiseks võetud meetmed;
v)
kogumispunktist pitseeritult veetud ja jäätmetehases vastuvõetud sealihatoodete kogus ja klassifikatsioon, liikumise loa ja pitseri numbrid;
vi)
punkti b kohaselt nõutud kontrolli käigus kontrollitud näitajad, registrid ja dokumendid, ning vähemalt päeva kokkuvõte jäätmetehasesse saabunud rümpade ja sealiha koguste, vastavate hävitamise kuupäevade ja hävitatud koguste kohta.
2. Iirimaa saadab komisjonile:
a)
niipea kui võimalik pärast käesoleva määruse jõustumist rakendatud kontrolli kirjelduse ja kõikide hõlmatud toimingute aruandluskorra;
b)
hiljemalt 1. märtsiks 2009 üksikasjaliku aruande lõike 1 kohaste kontrollide kohta.
Artikkel 5
Sekkumismeede
Käesoleva määruse kohaselt võetud meetmeid käsitatakse sekkumismeetmetena, mis on ette nähtud põllumajandusturgude tasakaalustamiseks nõukogu määruse (EÜ) nr 1290/2005 (4) artikli 3 lõike 1 punkti b tähenduses.
Artikkel 6
Jõustumine ja kohaldamine
Käesolev määrus jõustub järgmisel päeval pärast selle avaldamist Euroopa Liidu Teatajas.
Määrust kohaldatakse 13. detsembrist 2008.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. jaanuar 2009

Labels: 17
0
3
6
18